LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL LIETUVOS RESPUBLIKOS SVEIKATOS APSAUGOS MINISTRO

2010 M. GRUODŽIO 16 D. ĮSAKYMO NR. V-1073 „DĖL SPECIALIŲJŲ REIKALAVIMŲ ASMENS SVEIKATOS PRIEŽIŪROS ĮSTAIGOS SKUBIOSIOS MEDICINOS PAGALBOS SKYRIUI IR SKUBIOSIOS MEDICINOS PAGALBOS KABINETUI APRAŠO PATVIRTINIMO“ PAKEITIMO

2024 m. gruodžio 31 d. Nr. V-1382

Vilnius

1. Pakeičiu Specialiųjų reikalavimų asmens sveikatos priežiūros įstaigos skubiosios medicinos pagalbos skyriui ir skubiosios medicinos pagalbos kabinetui aprašą, patvirtintą Lietuvos Respublikos sveikatos apsaugos ministro 2010 m. gruodžio 16 d. įsakymu Nr. V-1073 „Dėl Specialiųjų reikalavimų asmens sveikatos priežiūros įstaigos skubiosios medicinos pagalbos skyriui ir skubiosios medicinos pagalbos kabinetui aprašo patvirtinimo“, ir 66 punktą išdėstau taip:

„66. Stacionarines asmens sveikatos priežiūros paslaugas teikiančiai įstaigai, kurioje yra skubiosios medicinos pagalbos skyrius, per mėnesį papildomai skiriama lėšų suma (toliau – bazinis priedas), nurodyta Privalomojo sveikatos draudimo fondo biudžeto lėšomis mokamų priedų asmens sveikatos priežiūros įstaigų teikiamoms asmens sveikatos priežiūros paslaugoms užtikrinti ir priedų prie metinio bazinio mokėjimo už pirminės ambulatorinės asmens sveikatos priežiūros paslaugas bei gerus darbo rezultatus sąraše, patvirtintame Lietuvos Respublikos sveikatos apsaugos ministro 2022 m. lapkričio 3 d. įsakymu Nr. V-1630 „Dėl asmens sveikatos priežiūros paslaugų ir jų bazinių kainų sąrašo bei su šiomis paslaugomis susijusių priedų, mokamų Privalomojo sveikatos draudimo fondo biudžeto lėšomis, sąrašų patvirtinimo“, jei:

66.1. gydymo šiame skyriuje atvejų, apmokamų PSDF biudžeto lėšomis, skaičius praėjusiais kalendoriniais metais buvo ne mažesnis nei 2 000 (atvejų skaičius nustatomas pagal kiekvieno mėnesio 20 dieną privalomojo sveikatos draudimo informacinės sistemos „Sveidra“ Duomenų analizės ir visuomenės informavimo posistemyje (toliau – DANAVIP) automatiškai formuojamos ataskaitos Nr. 5.1.21 duomenis);

66.2. einamaisiais kalendoriniais metais skubiosios medicinos pagalbos, stebėjimo ir gydytojų specialistų paslaugos buvo teikiamos visą parą visomis savaitės dienomis ir ambulatorinė pagalba (kai pacientas nehospitalizuojamas) vidutiniškai per parą buvo teikiama ne mažiau kaip 6 pacientams (atvejų skaičius nustatomas pagal kiekvieno mėnesio 20 dieną DANAVIP automatiškai formuojamos praėjusio mėnesio ataskaitos Nr. 5.1.20 duomenis).“

2. Nustatau, kad šis įsakymas įsigalioja 2025 m. sausio 1 d.

Sveikatos apsaugos ministrė	Marija Jakubauskienė